Waqt konferenza tal-aħbarijiet il-MAM irreġistrat tilwima industrijali mal-Università ta’ Malta b’effett immedjat. B’hekk mhux se jingħataw lectures u tutorials fl-iskola medika imma se jingħata biss dak li jissejjaħ bedside teaching. Qal li jekk sal-ewwel t’Ottubru s-sitwazzjoni ma titranġax wieħed jista’ jgħid li mhux se jkun hemm skola medika. Dan wara li l-MAM iddikjarat li hija l-unika unjin rikonoxxuta fl-Iskola Medika u li għalhekk għandha bid-dritt tkun involuta fi kwalunkwe ftehim ġenerali għall-impjegati akkademiċi fl-Università. Għalhekk hija determinata li tordna azzjoni industrijali jekk l-Università tkompli bil-ftehim mal-UMASA u l-MUT. Fi stqarrija iktar kmieni l-MAM qalet li min-nhar it-Tnejn se tirreġistra tilwima industrijali oħra din id-darba mal-Ministeru għas-Saħħa u l-Enerġija. Dan għax fost affarijiet oħra numru ta’ tobba li jaħdmu fl-isptar Ġenerali ta’ Għawdex għadhom ma tħallsux skont il-ftehim kollettiv attwali, konsulenti li rtiraw ukoll mhux qed jitħallsu skont il-ftehim kollettiv preżenti. Il-MAM qalet ukoll li hemm sejħa għall-konsulenti li hija deskritta bħala urġenti li għadha ma ħarġitx. Is-Segretarju Generali tal-MAM, Dr. Martin Balzan ħabbar li fl-azzjoni ta’ nhar it-Tnejn it-tobba tal-Gvern mhux se joħorġu ċertifikati għall-mard għal 24 siegħa. Qal li għalkemm it-tobba fl-isptarijiet u ċentri tas-saħħa se jieqfu għal siegħa, xorta waħda se jaraw il-pazjenti li kellhom l-appuntament. Dr. Balzan qal li dawn l-azzjonijiet huma kawti ħafna minħabba li l-MAM għandha relazzjonijiet tajba mal-Ministeru tas-Saħħa imma sostna li hemm kwistjonijiet li ilhom pendenti iktar minn sena u li issa hemm bżonn jitranġaw. Intant b’reazzjoni għal dan l-Università ta’ Malta qalet li huwa assurd li l-MAM iddikjarat tilwima industrijali mal-Università bbażata fuq il-fatt li huma jallegaw li jirrappreżentaw il-maġġoranza tal-istaff akkademiku li jservi fl-Iskola Medika. Fi stqarrija l-Università ċċarat li l-unjins rikonoxxuti mill-Università li jirrapreżentaw l-istaff akkademiku tal-istess Università u l-Junior College huma l-UMASA u l-MUT.  Din ir-rappreżentanza tkopri l-akkademiċi kollha rrispettivament mid-dixxiplina tagħhom u mill-Fakultà, Istitut, Ċentru jew Skola li jappartjenu għaliha. L-Università saħqet li l-MAM kellha diversi opportunitajiet biex tagħti s-suġġerimenti tagħha matul il-kors tan-negozjati tal-ftehim kollettiv, filwaqt li ċaħdet kategorikament id-dikjarazzjoni tal-MAM li l-Università titratta t-tobba b’mod inġust. L-Università ħeġġet lill-MAM biex tirreferi anomaliji min-naħa tal-membri tagħha għand l-UMASA jew l-MUT jew billi tħeġġeġ lill-akkademiċi biex jikkuntatjaw l-amministrazzjoni tal-Università direttament. L-Università kkonkludiet li ma tridx tidħol f’tilwim mal-MAM u lanqas ma’ akkademiċi membri ta’ din il-unjin. Ara wkoll: http://www.tvm.com.mt/news/mumn-ipokrita-t-tilwima-industrijali-min-naha-tal-mam/